Ir-residenti tal-Marsa jinsabu nkwetati bid-deċiżjoni "ta' malajr, u xejn mistennija" li t-tankijiet kbar taż-żejt se jiġu relokati għall-Marsa. F'konferenza tal-aħbarijiet li saret dalgħodu, ingħad li filwaqt li ntlaqgħet tajjeb id-deċiżjoni li dawn it-tankijiet jitneħħew mill-Forti Rikażli tal-Kalkara, jemmnu, li din id-deċiżjoni, "li ttieħded minn wara l-kwinti", sabiex dawn jiġu relokati f'nofs żona residenzjali u fejn hemm ħafna attività ekonomika, se tkun ta' detriment għas-saħħa t'eluf ta' nies li jgħixu u jaħdmu hemm u għalhekk qalu li d-deċiżjoni għandha tiġi rrevokata b'mod immedjat. Il-Konferenza tal-aħbarijiet kienet indirizzata minn Aaron Fenech, minn Flimkien għal Marsa Aħjar, Josef Azzopardi, is-Sindku tal-Kunsill Lokali tal-Marsa, Maria Attard, mill-Għaqda Storika Kulturali tal-Marsa, Andre' Callus mill-Moviment Graffitti u mill-kandidat Indipendent Prof. Arnold Cassola. Fid-dawl ta' dan kollu, ir-residenti tal-Marsa u bosta gruppi u għaqdiet iddikjaraw li se jopponu bil-forza u bil-qawwa kollha dan it-trasferiment tat-tankijiet. Waqt din il-konferenza tal-aħbarijiet ġie spjegat li t-tindif tat-tankjijet taż-żejt huwa perikoluż ħafna u l-proċess jaf jikkawża tniġġiż kif ukoll splużjonijiet fatali. L-NGO Moviment Graffiti qalet li tul dawn l-aħħar ġimgħat ikkonsultat ma' esperti f'dan il-qasam li qalulhom li minħabba t-topografija u l-attività soċjo-ekonomika tal-post, dan il-post mhuw addattat għal din il-faċilità għax id-dħaħen iġġenerati minn din l-attività se jinqabdu fl-istess inħawi qrib ir-residenti, ħaddiema u studenti fil-lokalita'. Moviment Graffitti Waqt il-konferenza tal-aħbarijiet ingħad li s'issa ma saru l-ebda studji biex jiġġustifikaw ir-rilokazzjoni ta' dawn it-tankijiet fil-Marsa. Ingħad ukoll li l-imsemmija kumpanija, Falzon Group, diġa' għandha l-art u l-operat fil-Marsa, u dan it-territorju se jiżdied permezz ta' dan il-ftehim. "Aħna qed nistaqsu jekk din id-deċiżjoni kinitx immotivata mill-interessi ekonomiċi privati, minflok minn dawk soċjali, ambjentali u sanitarji," qalu l-NGOs u r-residenti Marsin. Huma qalu wkoll li d-deċiżjoni ttieħded minn wara dahar ir-residenti, kumpaniji, skejjel u organizazzjonijiet oħra li hawn fil-Marsa, u saru jafu b'dan il-pjan permezz tal-media. "Qegħdin nistaqsu ukoll jekk pajjiżna tassew għandux bżonn tankijiet għat-tindif taż-żejt. Waqt is-seduta tal-Kumitat Parlamentari tad-19 ta' April 2021, il-Ministru Ian Borg iġġustifika l-estensjoni tal-att ta' użufrutt billi stqarr li s'issa l-operatur ma kienx għadu ngħata l-permess biex jibda din l-attività ta' tindif taż-żjut. Jekk dak li qed jallega l-Ministru huwa vera, allura, jitqajmu wkoll dubji serji dwar jekk verament hemmx bżonn li jkollna dan it-tip ta' attivitajiet f'Malta. Għalfejn għandhom jibdew issa dawn l-operati, u għalfejn fil-Marsa?" staqsew l-NGOs u r-residenti tal-Marsa. Moviment Graffitti Ingħad li l-lokalità ilha ġġarrab problemi ta' tniġġis minħabba ċerti attivitajiet u li issa, hemm bżonn, b'mod verament urġenti li jkun hemm pjan sostenibbli li jtejjeb il-kwalità tal-arja, l-ispazji miftuħa u bosta nħawi oħra sabiex ir-residenti jħossuhom aħjar u siguri, u li jgħin biex il-ħajja u l-identità ta' din il-belt terġa' tieħu r-ruħ. Huma appellaw sabiex kull deċiżjoni biex jiġu trasferiti it-tankijiet għandha tittieħed wara li jkunu saru studji serji u b'konsultazzjoni mal-poplu għaliex is-saħħa, is-sigurta' u l-benesseri tar-residenti għandhom jiġu qabel l-interessi ekonomiċi privati. L-għaqdiet li pparteċipaw kienu: Flimkien għal Marsa Aħjar Moviment Graffitti Għaqda Festi Esterni Santissima Trinita Għaqda Storika Kulturali tal-Marsa Klabb Marsa Regatta Marsa FC Soċjetà Mużikali Banda Marija Regina Soċjetà Mużikali Trinita Qaddisa Flimkien għal Ambjent Aħjar .td_uid_3_609ff01ba98c6_rand.td-a-rec-img{text-align:left}.td_uid_3_609ff01ba98c6_rand.td-a-rec-img img{margin:0 auto 0 0}